D. Lipšic, podpredseda vlády a minister spravodlivosti SR: (2003-09-10):
Navrhovaná úprava reaguje aj na novonavrhovanú právnu úpravu registrácie údajov v obchodnom registri, na základe ktorej vzniká nová kompetencia vyššieho súdneho úradníka. Odlíšenie postavenia vyšších súdnych úradníkov, pre ktorých sa predpokladá do budúcna ako podmienka na vykonávanie funkcie vysokoškolské vzdelanie, od postavenia súdnych tajomníkov dáva možnosť v systéme súdnictva zákonom určiť, kedy môže rozhodovať vyšší súdny úradník a ako sa využijú na súdoch skúsenosti súdnych tajomníkov, ktorí budú vykonávať svoje právomoci na základe zákona v súlade s požiadavkou vyjadrenou v Ústave Slovenskej republiky. Zákon o štátnej službe rešpektoval osobitné postavenie justície a ponechal na osobitnú zákonnú úpravu prípravu a vykonanie kvalifikačnej skúšky u štátnych zamestnancov, ktorí vykonávajú štátnozamestnanecký pomer v justícii. Návrh zákona o súdnych úradníkoch upravuje aj podmienky a vykonanie tejto skúšky ako predpokladu na vznik a výkon stálej štátnej služby. Navrhovaná právna úprava počíta s tým, že vyšší súdni úradníci budú môcť po niekoľkých rokoch požiadať o vykonanie justičnej skúšky po splnení náročných podmienok, ktoré sú vyjadrené práve plynutím času, teda 6 rokov. Ich praktické skúsenosti s rozhodovacími právomocami, rozbormi vecí a prípravou rozhodnutí pre sudcu by mali dať predpoklad kvalitného výkonu sudcovského povolania. Samozrejme, že režim výberových konaní, ktorý je zakotvený v zákone o sudcoch a prísediacich, zostáva a musí zostať zachovaný, pretože je jednou z podmienok transparentného spôsobu výberu sudcov. Ďakujem. P. Rusko, podpredseda NR SR: Ďakujem pekne pánovi ministrovi. Dávam slovo spravodajcovi, ktorého určil navrhnutý gestorský ústavnoprávny výbor, pánovi poslancovi Alexejovi Ivankovi. A. Ivanko, poslanec: Ďakujem za slovo. Vážené poslankyne, vážení páni poslanci, vážený pán podpredseda vlády a minister spravodlivosti, Ústavnoprávny výbor Národnej rady svojím uznesením z 2. septembra 2003 ma určil za spravodajcu k vládnemu návrhu zákona o súdnych úradníkoch (tlač 337). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu. Návrh zákona obsahuje z formálnoprávnej stránky všetky náležitosti uvedené v § 67 a 68 zákona Národnej rady č. 350/1996 Z. z. o rokovacom poriadku v znení neskorších predpisov, ako i náležitosti určené v legislatívnych pravidlách. Zo znenia vládneho návrhu zákona je zrejmý účel navrhovanej právnej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada uzniesla, že podľa § 73 ods. 3 písm. c) rokovacieho poriadku odporučí uvedený vládny návrh zákona prerokovať v druhom čítaní. V súlade s rozhodnutím predsedu Národnej rady č. 333 z 25. augusta 2003 podľa § 71 rokovacieho poriadku navrhujem, aby vládny návrh zákona prerokovali výbory: Ústavnoprávny výbor Národnej rady, Výbor Národnej rady pre financie, rozpočet a menu a Výbor Národnej rady pre sociálne veci a bývanie. Za gestorský výbor navrhujem ústavnoprávny výbor. Pán predsedajúci, skončil som. Otvorte všeobecnú rozpravu k tomuto bodu rokovania. P. Rusko, podpredseda NR SR: Ďakujem pekne. Otváram rozpravu. Konštatujem, že písomne sa do rozpravy neprihlásil nikto. Dávam možnosť prihlásiť sa do rozpravy ústne. Konštatujem, že, žiaľ, sa neprihlásil nikto ani ústne. Končím rozpravu. Prerušujem rokovanie o tomto bode programu a zároveň prerušujem rokovanie tejto schôdze Národnej rady do utorka do 10.00 hodiny. Ďakujem pekne. Príjemný víkend. (Prerušenie rokovania o 18.33 hodine.)